呂望非熊
作者：邵定翁
朝代：宋

paragraphs: 呂望非熊，□□□伯與太公。
千千歲，無此逢。
使伯蚤而出獵兮，公方沽酒之匆匆。
使伯遲而出獵兮，公已埋骨乎東海之東。
潦倒龍鍾，齒豁頭童。
誰知而韜略胸，誰知而干戈功。
邂逅一笑蘆花中，未語肝膈先玲瓏。
望殺我家白頭翁，我車轆轆公我同，盍歸乎來造我豐。
公亦當哀人命窮，霜髯一掀許之從。
畢郢宰木悲我風，嗟嗟往事隨飛鴻。
宇宙飄忽未有終，波濤洶湧愁拍空。
鷗邊多少閒英雄，黄馘著書釣夕紅。
夜半夢起搥蛟龍，豈不欲往烟霧重，西山日斷無來蹤。
伯之來兮民之福，伯不來兮公何哭。
鱸魚肥，蓴菜熟。